
בס"ד

בס"ד
פרשת מטות מסעי, תשפ"ו, מספר 1676

משברי המנהיגות של השבטים בחומש במדבר

עמיצור ברק
ברשימת השמות של נשיאי השבטים, שעתידים לעשות את המעשה הגדול ולהנחיל לבני שבטיהם את הארץ המובטחת שממערב לירדן, מצויים שני הדים למשברי המנהיגות שלהם בתקופת המדבר: ההד הראשון – הופעת כלב בן-יפונה בראש הרשימה, וההד השני – הרשימה אינה מלאה:

וְנָשִׂיא אֶחָד נָשִׂיא אֶחָד מִמַּטֶּה תִּקְחוּ לִנְחֹל אֶת הָאָרֶץ. וְאֵלֶּה שְׁמוֹת הָאֲנָשִׁים לְמַטֵּה יְהוּדָה כָּלֵב בֶּן יְפֻנֶּה. וּלְמַטֵּה בְּנֵי שִׁמְעוֹן שְׁמוּאֵל בֶּן עַמִּיהוּד. לְמַטֵּה בִנְיָמִן אֱלִידָד בֶּן כִּסְלוֹן. וּלְמַטֵּה בְנֵי דָן נָשִׂיא בֻּקִּי בֶּן יָגְלִי. לִבְנֵי יוֹסֵף לְמַטֵּה בְנֵי מְנַשֶּׁה נָשִׂיא חַנִּיאֵל בֶּן אֵפֹד. וּלְמַטֵּה בְנֵי אֶפְרַיִם נָשִׂיא קְמוּאֵל בֶּן שִׁפְטָן. וּלְמַטֵּה בְנֵי זְבוּלֻן נָשִׂיא אֱלִיצָפָן בֶּן פַּרְנָךְ. וּלְמַטֵּה בְנֵי יִשָּׂשכָר נָשִׂיא פַּלְטִיאֵל בֶּן עַזָּן. וּלְמַטֵּה בְנֵי אָשֵׁר נָשִׂיא אֲחִיהוּד בֶּן שְׁלֹמִי. וּלְמַטֵּה בְנֵי נַפְתָּלִי נָשִׂיא פְּדַהְאֵל בֶּן עַמִּיהוּד (במ' לד:יח-כח).
עשרה שבטים בלבד! נעדרים נשיאי שני שבטים שהפסידו את הזכות הענקית להיות נזכרים בתורה – נשיאי השבטים ראובן וגד, השבטים שוויתרו ביוזמתם על זכותם להתנחל בארץ המיועדת. יש להניח כי שני נשיאים אלה היו ראשי המדברים בסוף פרשת מטות: 
וַיָּבֹאוּ בְנֵי גָד וּבְנֵי רְאוּבֵן וַיֹּאמְרוּ אֶל מֹשֶׁה וְאֶל אֶלְעָזָר הַכֹּהֵן וְאֶל נְשִׂיאֵי הָעֵדָה לֵאמֹר:... וַיֹּאמְרוּ אִם מָצָאנוּ חֵן בְּעֵינֶיךָ יֻתַּן אֶת הָאָרֶץ הַזֹּאת לַעֲבָדֶיךָ לַאֲחֻזָּה אַל תַּעֲבִרֵנוּ אֶת הַיַּרְדֵּן (לב:ב).
עצם הבקשה בעייתית, והחיסרון שבה ניכר גם באמצעות ההפסד של אי הזכרת הנשיאים של ראובן וגד, וגם, ובמיוחד, בתגובה החריפה של משה: 
וַיֹּאמֶר מֹשֶׁה לִבְנֵי גָד וְלִבְנֵי רְאוּבֵן הַאַחֵיכֶם יָבֹאוּ לַמִּלְחָמָה וְאַתֶּם תֵּשְׁבוּ פֹה... וְהִנֵּה קַמְתֶּם תַּחַת אֲבֹתֵיכֶם תַּרְבּוּת אֲנָשִׁים חַטָּאִים לִסְפּוֹת עוֹד עַל חֲרוֹן אַף ה' אֶל יִשְׂרָאֵל (לב:ו, יד).
משה חשש בצדק מההשלכות העתידיות לטווח קצר וארוך, השלכות אפשריות אך לא ודאיות. בפועל היו לאחר מכן עוד שתי השלכות קשות: 

1. אי-ההבנה של עשרת השבטים הנותרים באשר למזבח הגדול שבנו השבטים השבים ממלחמת כיבוש הארץ. 
וַיָּשֻׁבוּ וַיֵּלְכוּ בְּנֵי רְאוּבֵן וּבְנֵי גָד וַחֲצִי שֵׁבֶט הַמְנַשֶּׁה... אֶל אֶרֶץ הַגִּלְעָד אֶל אֶרֶץ אֲחֻזָּתָם אֲשֶׁר 

* עמיצור ברק הוא פרופ' אמריטוס להנדסה, אוניברסיטת אריאל.
נֹאחֲזוּ בָהּ עַל פִּי ה' בְּיַד מֹשֶׁה. וַיָּבֹאוּ אֶל גְּלִילוֹת הַיַּרְדֵּן... וַיִּבְנוּ בְנֵי רְאוּבֵן וּבְנֵי גָד וַחֲצִי שֵׁבֶט הַמְנַשֶּׁה שָׁם מִזְבֵּחַ עַל הַיַּרְדֵּן מִזְבֵּחַ גָּדוֹל לְמַרְאֶה.
וַיִּשְׁמְעוּ בְנֵי יִשְׂרָאֵל לֵאמֹר הִנֵּה בָנוּ בְנֵי רְאוּבֵן וּבְנֵי גָד וַחֲצִי שֵׁבֶט הַמְנַשֶּׁה אֶת הַמִּזְבֵּחַ אל מול אֶרֶץ כְּנַעַן... וַיִּקָּהֲלוּ כָּל עֲדַת בְּנֵי יִשְׂרָאֵל שִׁלֹה לַעֲלוֹת עֲלֵיהֶם לַצָּבָא (יה' כב:ט-יא).  
כמעט פרצה מלחמת אחים. היא נמנעה ברגע האחרון כשהתבררה אי-ההבנה שמדובר במונומנט גרידא, שנועד לסמל דווקא את אחדות העם שמשני צידי הירדן, ולא ח"ו במזבח להקרבת קורבנות. 
וַיַּעֲנוּ בְּנֵי רְאוּבֵן וּבְנֵי גָד וַחֲצִי שֵׁבֶט הַמְנַשֶּׁה וַיְדַבְּרוּ אֶת רָאשֵׁי אַלְפֵי יִשְׂרָאֵל. אֵ-ל 
אֱ-לֹהִים ה' אֵ-ל אֱ-לֹהִים ה' הוּא יֹדֵעַ וְיִשְׂרָאֵל הוּא יֵדָע אִם בְּמֶרֶד וְאִם בְּמַעַל בַּה' אַל תּוֹשִׁיעֵנוּ הַיּוֹם הַזֶּה... וְאִם לֹא מִדְּאָגָה מִדָּבָר עָשִׂינוּ אֶת זֹאת לֵאמֹר מָחָר יֹאמְרוּ בְנֵיכֶם לְבָנֵינוּ לֵאמֹר מַה לָּכֶם וְלַה' אֱ-לֹהֵי יִשְׂרָאֵל. וּגְבוּל נָתַן ה' בֵּינֵנוּ וּבֵינֵיכֶם בְּנֵי רְאוּבֵן וּבְנֵי גָד אֶת הַיַּרְדֵּן אֵין לָכֶם חֵלֶק בַּה' וְהִשְׁבִּיתוּ בְנֵיכֶם אֶת בָּנֵינוּ לְבִלְתִּי יְרֹא אֶת ה'.  וַנֹּאמֶר נַעֲשֶׂה נָּא לָנוּ לִבְנוֹת אֶת הַמִּזְבֵּחַ לֹא לְעוֹלָה וְלֹא לְזָבַח. כִּי עֵד הוּא בֵּינֵינוּ וּבֵינֵיכֶם וּבֵין דֹּרוֹתֵינוּ אַחֲרֵינוּ לַעֲבֹד אֶת עֲבֹדַת ה' לְפָנָיו בְּעֹלוֹתֵינוּ וּבִזְבָחֵינוּ וּבִשְׁלָמֵינוּ וְלֹא יֹאמְרוּ בְנֵיכֶם מָחָר לְבָנֵינוּ אֵין לָכֶם חֵלֶק בַּה'.... וְאָמַרְנוּ רְאוּ אֶת תַּבְנִית מִזְבַּח ה' אֲשֶׁר עָשׂוּ אֲבוֹתֵינוּ לֹא לְעוֹלָה וְלֹא לְזֶבַח כִּי עֵד הוּא בֵּינֵינוּ וּבֵינֵיכֶם (שם:כא-כח).  

כלומר, שבטי גד וראובן חששו כי הירדן שמהווה חיץ טופוגרפי, ולכן גם מכשול לוגיסטי, עלול להפוך ולהיות גם גורם מזיק פסיכולוגי ואידאולוגי. ההסבר התקבל, אבל עצם העובדה שהתעוררה אי-ההבנה מסוכנת כזו, אפילו כאשר התבררה בזמן, היא בגדר חיסרון גדול.
2. הגלות הראשונה של עם ישראל החלה בהגליית שבטי גד, ראובן וחצי המנשה: 
וַיִּמְעֲלוּ בֵּא-לֹהֵי אֲבוֹתֵיהֶם וַיִּזְנוּ אַחֲרֵי אֱ-לֹהֵי עַמֵּי הָאָרֶץ אֲשֶׁר הִשְׁמִיד אֱ-לֹהִים מִפְּנֵיהֶם. וַיָּעַר אֱ-לֹהֵי יִשְׂרָאֵל אֶת רוּחַ פּוּל מֶלֶךְ אַשּׁוּר וְאֶת רוּחַ תִּלְּגַת פִּלְנֶסֶר מֶלֶךְ אַשּׁוּר וַיַּגְלֵם לָראוּבֵנִי וְלַגָּדִי וְלַחֲצִי שֵׁבֶט מְנַשֶּׁה וַיְבִיאֵם לַחְלַח וְחָבוֹר... עַד הַיּוֹם הַזֶּה (דה"א ה:כה-כו).
(גלות יתר השבטים התרחשה רק אחרי כתריסר שנים).
עם זאת, לבקשת שני השבטים היו גם יתרונות: 

1. שטח "מדינת ישראל" של אז יגדל משמעותית בלי מלחמה עתידית על תוספת השטח. 
2. עשרת השבטים שינחלו ממערב הירדן יקבלו שטחים גדולים יותר.
3. קיים סיכון ביטחוני לאלו שינחלו בספר, סיכון שעלול להרתיע את השבטים שיתיישבו שם לפי הגורל, אבל יוזמת שבטי גד וראובן, שמתנדבים מרצונם להתנחל בספר – הגלעד והבשן – פותרת את הבעיה.
4. כל השבטים, גם שני המבקשים וגם עשרת הנותרים, יהיו יותר מרוצים גם בהיבט הטריטוריאלי וגם בהיבט הביטחוני. 
5. משה עתיד להיקבר בארץ המורחבת, בנחלת שבט גד: "וַיַּרְא רֵאשִׁית לוֹ כִּי שָׁם חֶלְקַת מְחֹקֵק סָפוּן" (דב' לג:כא).
כידוע, הבעיה והמשבר נפתרו בהצעה המשלימה של גד וראובן להיות חלוצי הלוחמים לכיבוש עבר הירדן המערבי עד תום המלחמות.

חומשנו מציג עוד שתי רשימות של 12 נשיאים: 

·    בפרשות במדבר, נשא ובהעלותך: "...נְשִׂיאֵי יִשְׂרָאֵל רָאשֵׁי בֵּית אֲבֹתָם הֵם נְשִׂיאֵי הַמַּטֹּת הֵם הָעֹמְדִים עַל הַפְּקֻדִים" (במ' ז:ב). שמותיהם נזכרים חמש פעמים; הפעם האחרונה – במסע המחנות בתאריך כ' באייר: 
(במ' י:יא) וַיְהִי בַּשָּׁנָה הַשֵּׁנִית בַּחֹדֶשׁ הַשֵּׁנִי בְּעֶשְׂרִים בַּחֹדֶשׁ נַעֲלָה הֶעָנָן מֵעַל מִשְׁכַּן הָעֵדֻת. (יב) וַיִּסְעוּ בְנֵי יִשְׂרָאֵל לְמַסְעֵיהֶם מִמִּדְבַּר סִינָי... (יד) וַיִּסַּע דֶּגֶל מַחֲנֵה בְנֵי יְהוּדָה בָּרִאשֹׁנָה לְצִבְאֹתָם וְעַל צְבָאוֹ נַחְשׁוֹן בֶּן עַמִּינָדָב. 
וכו'. יצוין כי הם אינם נזכרים יותר בתנ"ך, אפילו לא בדברי הימים!!
·    בפרשת שלח-לך, על 12 נציגי השבטים הנשלחים מקדש-ברנע לתור את הארץ, נאמר "כל נשיא בהם": 
...אִישׁ אֶחָד אִישׁ אֶחָד לְמַטֵּה אֲבֹתָיו תִּשְׁלָחוּ כֹּל נָשִׂיא בָהֶם. וַיִּשְׁלַח אֹתָם מֹשֶׁה מִמִּדְבַּר פָּארָן עַל פִּי ה' כֻּלָּם אֲנָשִׁים רָאשֵׁי בְנֵי יִשְׂרָאֵל הֵמָּה. וְאֵלֶּה שְׁמוֹתָם לְמַטֵּה רְאוּבֵן שַׁמּוּעַ בֶּן זַכּוּר... (במ' יג:ב-ד).
במסכת תענית (כט ע"א) נאמר: "ותניא: בעשרים ותשעה בסיון שלח משה מרגלים". חוץ מכלב ויהושע, גם נשיאים אלה אינם נזכרים יותר בתנ"ך!!
מתבקשת השאלה מה קרה עם 12 הנשיאים הראשונים, בין כ' באייר לכ"ט בסיון, בחמישה וחצי שבועות? תשובה אפשרית: המשבר העמוק בתבערה ובקברות התאווה, שלא הצטמצם לבעיית איכות המזון אלא הפך גם למשבר חברתי ומנהיגותי שהתבטא בזעקה הנואשת של משה אל ה': 
וַיִּשְׁמַע מֹשֶׁה אֶת הָעָם בֹּכֶה לְמִשְׁפְּחֹתָיו אִישׁ לְפֶתַח אָהֳלוֹ וַיִּחַר אַף ה' מְאֹד וּבְעֵינֵי מֹשֶׁה רָע. וַיֹּאמֶר מֹשֶׁה אֶל ה' לָמָה הֲרֵעֹתָ לְעַבְדֶּךָ וְלָמָּה לֹא מָצָתִי חֵן בְּעֵינֶיךָ לָשׂוּם אֶת מַשָּׂא כָּל הָעָם הַזֶּה עָלָי... לֹא אוּכַל אָנֹכִי לְבַדִּי לָשֵׂאת אֶת כָּל הָעָם הַזֶּה כִּי כָבֵד מִמֶּנִּי. וְאִם כָּכָה אַתְּ עֹשֶׂה לִּי הָרְגֵנִי נָא הָרֹג אִם מָצָאתִי חֵן בְּעֵינֶיךָ וְאַל אֶרְאֶה בְּרָעָתִי (במ' יא:י-טו).  

משה חש [א] שהוא לבדו [ב] חוסר אונים מול מחאת העם. וה' מסכים עם תחושת הבדידות המנהיגותית של משה ונענה לו מייד: 
וַיֹּאמֶר ה' אֶל מֹשֶׁה אֶסְפָה לִּי שִׁבְעִים אִישׁ מִזִּקְנֵי יִשְׂרָאֵל אֲשֶׁר יָדַעְתָּ כִּי הֵם זִקְנֵי הָעָם וְשֹׁטְרָיו וְלָקַחְתָּ אֹתָם אֶל אֹהֶל מוֹעֵד וְהִתְיַצְּבוּ שָׁם עִמָּךְ. וְיָרַדְתִּי וְדִבַּרְתִּי עִמְּךָ שָׁם וְאָצַלְתִּי מִן הָרוּחַ אֲשֶׁר עָלֶיךָ וְשַׂמְתִּי עֲלֵיהֶם וְנָשְׂאוּ אִתְּךָ בְּמַשָּׂא הָעָם וְלֹא תִשָּׂא אַתָּה לְבַדֶּךָ. 

והשאלה היא: אָנֹכִי לְבַדִּי?! הכיצד מתעמת משה לבדו מול "הָעָם הבֹּכֶה לְמִשְׁפְּחֹתָיו"? היכן המנהיגות והערכים של הנשיאים שירגיעו ויעודדו את שבטיהם, ושייתנו למשה את הגיבוי בעימות הקשה? ובקשר לכך אפשר לשאול גם את שש-מאות שרי האלפים, שגם מהם היינו מצפים להתנהגות ערכית ולעמידה מנהיגותית כלפי הפקודים שלהם, בדומה להתנהלות כלב בן-יפונה ויהושע בן-נון במשבר הבא.

נראה, אם כן, שהנשיאים הראשונים כשלו גם מנהיגותית וגם ערכית, ולכן הורדו ממעמדם והוחלפו בשנים עשר נשיאים חדשים – שמוע בן זכור ועמיתיו. אלא, שמייד לאחר מכן נוצר משבר חדש: "פרשת המרגלים". משבר שבו רוב הנשיאים החדשים, עשרה מתריסר, לא רק שלא תמכו במשה ואהרן, אלא שיזמו את המשבר והוציאו דיבת הארץ רעה, כאופוזיציה קולנית למשה ואהרן, ולקב"ה.

המשבר הסתיים, כידוע, במותם המיידי של עשרת המרגלים-הנשיאים המורדים, ובגזירה של הארכת נדודי העם במדבר. והנה, שני הנשיאים ששרדו, יהושע וכלב, מופיעים שוב בפרשתנו: יהושע כבר הוכתר (בפר' פינחס) כמנהיג הבא של בני ישראל, שייכנס לתפקיד פעיל אחרי מות משה, וכלב ימשיך להיות הנשיא המנחיל את שבט יהודה – הגדול שבשבטים, והוא יהיה הכובש והמשחרר את חברון, העיר המרכזית, בימי יהושע:

וַיִּגְּשׁוּ בְנֵי יְהוּדָה אֶל יְהוֹשֻׁעַ... וַיֹּאמֶר אֵלָיו כָּלֵב בֶּן-יְפֻנֶּה... אַתָּה יָדַעְתָּ אֶת הַדָּבָר אֲשֶׁר דִּבֶּר ה'... עַל אֹדוֹתַי וְעַל אֹדוֹתֶיךָ בְּקָדֵשׁ בַּרְנֵעַ... וַיִּשָּׁבַע מֹשֶׁה... לֵאמֹר אִם לֹא הָאָרֶץ אֲשֶׁר דָּרְכָה רַגְלְךָ בָּהּ לְךָ תִהְיֶה לְנַחֲלָה וּלְבָנֶיךָ עַד עוֹלָם... וְעַתָּה הִנֵּה אָנֹכִי הַיּוֹם בֶּן חָמֵשׁ וּשְׁמוֹנִים שָׁנָה.  עוֹדֶנִּי הַיּוֹם חָזָק כַּאֲשֶׁר בְּיוֹם שְׁלֹחַ אוֹתִי מֹשֶׁה כְּכֹחִי אָז וּכְכֹחִי עָתָּה לַמִּלְחָמָה... וְעַתָּה תְּנָה לִּי אֶת הָהָר הַזֶּה אֲשֶׁר דִּבֶּר ה'... כִּי עֲנָקִים שָׁם וְעָרִים גְּדֹלוֹת בְּצֻרוֹת אוּלַי ה' אוֹתִי וְהוֹרַשְׁתִּים כַּאֲשֶׁר דִּבֶּר ה'. וַיְבָרְכֵהוּ יְהוֹשֻׁעַ וַיִּתֵּן אֶת חֶבְרוֹן לְכָלֵב לְנַחֲלָה (יה' יד:ו-יג).
הדף השבועי מופץ בסיוע קרן הנשיא

לתורה ולמדע, ומופיע גם באתר המידע של אוניברסיטת בר-אילן בכתובת:

http://www1.biu.ac.il/parasha2
כתובת דוא"ל של הדף: dafshv@mail.biu.ac.il
ניתן לפנות לכתובת זו ולקבל את הדף מדי שבוע בדוא"ל. 

